
    AHOL FÜST VAN…

    Az egész egy csuklással kezdődött, aminek nagyon nem örültem, mert az utóbbi időben minden csuklásnál füst jött ki a számon.

    Nem most kezdődött, de eddig sikerült titokban tartanom, mert a füstölgő csuklás elég feltűnő jelenség. És a Szerető Gondoskodás Gyermekotthonban mindenki ugyanarra törekedett: nehogy felhívja magára a figyelmet. Akkoriban a Szerető Gondoskodás Gyermekotthonban éltem, ahol csupán két dolgot nem tapasztaltam soha (még nyomokban sem): szeretetet és gondoskodást.

    Az első füstölgő csuklások után különösen ügyeltem rá, hogy eltitkoljam a problémát. Amikor éreztem, hogy újabb roham közeleg, a pólómba temettem az arcomat, és ameddig csak bírtam, visszatartottam a lélegzetemet, amíg jobban nem lettem. Ha ez sem segített, megittam egy egész pohár vizet. Ez többnyire bevált.

    A szóban forgó napon a közös helyiségben ültünk, és tévét néztünk. A közös helyiség az a szoba volt, ahol néhány gyerek soha nem közösködött senkivel. A fal színe eredetileg talán kék lehetett. De aztán jött a penész meg a por, a festék lepattogzott, a gyerekek minden négyzetcentimétert telefirkáltak, és a fal a létező legszomorúbb, legbetegebb szürke színt öltötte magára. Volt egy kanapé, amin mindig a nevelő ült, három szék, amit a Nagyok bitoroltak, meg egy hepehupás, kitaposott szőnyeg, amin a többi gyerek kuporgott. A Nagyok is gyerekek voltak, csak nagyobbak a többieknél; innen kapták a nevüket. És még gonoszak is voltak. Ha valaki elfoglalta az egyik széket, addig ütötték és rúgták, amíg le nem mászott róla. De még utána is tovább csépelték, hogy legközelebb biztosan ne üljön oda. Ők voltak azok, akiket az előbb említettem: akik soha senkivel nem közösködtek a közös helyiségben.

    A szőnyegen ültünk, és A szerelem ára című valóságshow-t néztük. Én inkább a Spongyabobot választottam volna, de Mrs. Miller, az egyik nevelő, és a Nagyok A szerelem árát akarták nézni, úgyhogy azt néztük. Általában nálam volt a színesceruza-készletem meg a vázlatfüzetem, és rajzolással ütöttem el az időt, de aznap reggel az ágyamon felejtettem őket. Így hát többnyire csak kifelé bámultam az ablakon. Nyár volt, az időjárás azonban szürke és borongós. Elgondolkodtam, vajon csak a gyerekotthon fölött ilyen komor-e az égbolt, vagy New York többi része is ilyen szürkeségben él.

    Ahogy az lenni szokott, a csuklás teljesen váratlanul ért. Mielőtt megállíthattam volna, előtört belőlem, és vékony füstcsík szivárgott ki a számból.

    Szerencsére senki sem vette észre. A többiek a képernyőre tapadtak, ahol egy csávó épp egy drága autóval próbálta elnyerni egy nő szerelmét. Csak Rhonda, a barátnőm bámult rám elkerekedett szemmel.

    – Chloe! – suttogta. – Mi volt ez?

    Némán megráztam a fejem, és gyorsan a pólómba temettem az arcomat. Ameddig csak bírtam, visszatartottam a lélegzetemet, és…

    Hukk!

    A második csuklás hatására a levegő szinte kiszakadt belőlem, és a pólóm füsttel telt meg. A második csuklás után rögtön jött a harmadik is, még több füstöt engedve szabadjára. Ekkor már tudtam, hogy a póló nem lesz elég. A füst átszivárgott a szöveten. Egy füstölgő póló pontosan ugyanolyan feltűnő, mint egy füstölgő csuklás. Megpróbáltam visszatartani a lélegzetemet, de a csuklás…

    Hukk!

    …nem múlt el.

    Na jó, ennek fele se tréfa. Itt már csak a víz segített volna, de a közös helyiségbe tilos volt innivalót vinni. Rhonda egyszer azt mondta, attól is elmúlhat a csuklás, ha valaki jól rád ijeszt. Csakhogy a Szerető Gondoskodás Gyermekotthonban a gyerekek állandó rettegésben éltek, mégis ugyanúgy csuklottak, mint bárki más.

    Hukk!

    Ez a csuklás volt a leghangosabb és a legerősebb az összes közül. A füstfelhő teljesen körülvett. Ekkor már az egész szobában füst gomolygott, és a körülöttem ülő gyerekek tátott szájjal bámultak rám. Rhonda szeme tágra nyílt a döbbenettől. Bárhol máshol azonnal bekapcsolt volna a füstjelző, de a Szerető Gondoskodás Gyermekotthonban nem volt ilyen, mert az igazgató azt mondta, pénzkidobás. Gondolom, a sok szeretetre meg gondoskodásra spórolt.

    Felálltam, és egyenesen az ajtó felé indultam. Alapesetben csak engedéllyel lehetett vécére menni. Csakhogy Mrs. Miller szeme a képernyőre tapadt, a szája résnyire nyílt az izgalomtól. Észre sem vette, hogy kimegyek.

    Az egyik Nagy viszont igen.

    Kathynek hívták. Hosszú szőke haja és hosszú, hegyes körmei voltak. Az otthon lakói többnyire tizenegy vagy tizenkét évesek voltak, mint én. Kathy azonban tizenöt: ő volt az egyik legidősebb. És a leggonoszabb is egyben. Amikor felálltam, egyenesen rám nézett, és az ajka halvány mosolyra húzódott. Az emberek általában akkor mosolyognak, amikor boldogok. És szerintem ez Kathyre is igaz lehetett, mert mindig mosolygott, amikor bántott valakit, vagy valami szörnyűséget vágott a fejéhez. A lényeg, hogy senki sem örült, amikor Kathy rámosolygott. Így hát még gyorsabban szedtem a lábam. Amint kiléptem a szobából, futásnak eredtem a mosdó felé.

    Miután becsuktam magam mögött az ajtót, a mosdókagylóhoz rohantam. Újabb csuklás rázta meg a testemet, és sűrű füstfelhő töltötte be a helyiséget. Megnyitottam a csapot, és közvetlenül a csőből ittam. Mohón nyeltem a vizet, egyik kortyot a másik után. Nem tudom, miért hat a víz a csuklásra. Talán a csuklások nem tudnak úszni. De amikor már egy egész úszómedencényi víz lötyögött a hasamban, a csuklás abbamaradt.

    Megmostam az arcomat, aztán felegyenesedtem, és a koszos mosdókagyló fölött lógó csorba tükörbe néztem. Tizenegy és háromnegyed éves voltam, de a koromhoz képest kissé alacsony, ezért csak az arcom felső részét láttam. Hullámos, vörös hajam szokás szerint összekuszálódott. Hosszúra növesztettem, főleg azért, mert nem akartam megtudni, ki és hogyan vág hajat a Szerető Gondoskodás Gyermekotthonban. Mostanra már a vállam alá ért. Szeplős arcom kipirult, valószínűleg attól, hogy olyan kétségbeesetten próbáltam visszatartani a csuklást. Valaki egyszer azt mondta nekem, hogy ha túl sokat csuklok, kieshet a szemem, de szinte biztos voltam benne, hogy az illető csak viccelt. Mindenesetre mind a két zöld szemem a helyén volt.

    Puszta kézzel próbáltam rendbe szedni a hajam, majd kiléptem a mosdóból, és a közös helyiség felé indultam.

    Valaki hátulról galléron ragadott. Ösztönösen elrántottam magam, és hallottam, ahogy a póló reccsenve elszakad. A gallér a torkom köré feszült, és visszarántott. Hadonászva próbáltam kiszabadulni a szorításból. Nagy nehezen sikerült. Megfordultam, hogy szembenézzek a támadómmal.

    Kathy volt az, és a barátnője, Beth. Beth nevetségesen nagydarab lány volt. Az összes gyereknél magasabb, sőt még néhány nevelőnél is. Imádta az édességet, és ha kiszagolta, hogy valakinél nasi van, előbb-utóbb megjelent, hogy elvegye tőle.

    – Hova-hova, Chloe? – kérdezte Kathy.

    – Igen, Chloe, hova-hova? – visszhangozta Beth.

    – A mosdóból jövök – vágtam rá.

    – Tényleg? – mosolygott Kathy. – És mit csináltál ott?

    – Semmit – válaszoltam, mert ez volt az egyetlen helyes válasz erre a kérdésre.

    Kathy a barátnőjére pillantott.

    – Tudod, mit gondolok, Beth? Szerintem Chloénál valami tiltott cucc van, és el akarja rejteni előlünk.

    Némán pislogtam. A Szerető Gondoskodás Gyermekotthonban tiltott cuccnak számított mindaz, amit a bentlakók nem birtokolhattak, és ebbe aztán az égvilágon minden beletartozott. A telefon, az édesség, az olló, a szénsavas üdítő, a matrica, a smink, a rágó, a készpénz…

    Ha mindet fel akarnám sorolni, egész nap itt ülnénk, és a felét még akkor is kifelejteném.

    – Nincs nálam semmi – feleltem.

    Igazat mondtam. Tényleg nem volt nálam semmi.

    – Láttalak az előbb – mondta Kathy. – Cigiztél. Cigi van nálad.

    Remek! Kathy látta, hogy füst jön ki a számból, és azt hitte, cigizek.

    Felnevettem.

    – Miért cigiznék? Azt csak hülyék csinálják. Rákot okoz, és pöceszagú lesz tőle a leheleted.

    Kathy arcáról azonnal leolvadt a mosoly. Ekkor jutott eszembe, hogy néhányszor láttam őt cigizni az intézet udvarán. Tehát őt is lehülyéztem. Talán nem ez volt életem legjobb döntése. Beth megropogtatta az ujjait. Ez sem számított különösebben jó jelnek.

    – Add ide a cigit, Chloe! – morogta Kathy.

    – Nincs nálam cigi.

    Hátrébb léptem.

    – Azt mondja, nincs nála cigi, Beth – mondta Kathy, a hangomat utánozva.

    Beth felnevetett. A falak visszaverték mennydörgő kacaját, és a folyosó megremegett, mintha kisebb földrengés rázta volna meg.

    – Inkább a nyakláncát vegyük el – suttogta Kathy rosszindulatúan.

    Ösztönösen a medálomhoz kaptam. Anyámé volt. Ötéves koromban halt meg, és ez volt az egyetlen tárgy, ami megmaradt utána. Általában a pólóm alatt hordtam, így senki sem látta. De amikor galléron ragadtak, a lánc kicsúszott, és a medál láthatóvá vált.

    – Meg ne próbáld! – morogtam fogcsikorgatva.

    – Tudod, mit? Úgy döntöttem, hogy a cigidet és a gagyi nyakláncodat is elvesszük. Mert feleseltél. – Kathy Bethre pillantott. – Vedd el tőle!

    Beth közelebb lépett.

    Talán azt várták, hogy elszaladok. Vagy felsikoltok. Vagy elsírom magam. De tévedtek.

    Egyenesen Bethre vetettem magam. Mint már említettem, Beth hatalmas volt, kétszer akkora, mint én. Ami pont kapóra jött, mert amikor nekirontottam, a fejem egyenesen a hasába fúródott. Furcsa érzés volt: mintha egy kellemetlenül puha, löttyedt párnába fejeltem volna.

    – Ufffff… – nyögött fel Beth.

    Hátratántorodott, majd fenékre esett. Esküszöm, az egész folyosó beleremegett.

    Nem vártam meg, mi történik ezután. Megfordultam, és eliszkoltam.

    Néha, amikor valamelyik nevelő úgy érezte, hogy nem mozgunk eleget, kivittek minket az otthon udvarára futóversenyezni. És képzeljétek! Imádtam futni. Futás közben néha úgy éreztem, hogy a lábam alig érinti a földet. Szinte elhittem, hogy soha többé nem kell megállnom, hogy csak futok, futok, amíg körbe nem szaladom a világot.

    Rhonda egyszer közölte velem, hogy az lehetetlen. Mert amikor elérném az óceánt, jól belefulladnék. De akkor is így éreztem. És a lényeg az, hogy gyorsabban és kitartóbban futottam, mint bárki más a gyerekotthonban.

    Most is egyre jobban elhúztam Bethtől és Kathytől. Tudtam, hogy soha nem fognak utolérni. Keresek egy búvóhelyet, és kivárom, amíg megfeledkeznek rólam. Berohantam az üres ebédlőbe, és elszáguldottam egy kisfiú mellett, aki egyedül álldogált ott, és tátott szájjal bámult rám. Amikor az ebédlő végébe értem, hátrapillantottam. Beth és Kathy a terem túlsó végén állt. Kathy egyenesen rám meredt, a szeme résnyire szűkült a dühtől.

    Beth azonban a kisfiúra szegezte a tekintetét.

    A fiú egy csokit tartott a kezében. Talán egy látogatótól kapta nem sokkal korábban. Úgy szorongatta, mint egy felbecsülhetetlen értékű kincset, ami a Szerető Gondoskodás Gyermekotthonban tulajdonképpen igaz is volt. Soha nem kaptunk csokit. Még húsvétkor is krumplinyuszit adtak csokinyuszi helyett, merthogy az olcsóbb és valószínűleg egészségesebb is.

    Beth tekintete a csokoládéra tapadt. Megremegett az orrcimpája, amikor megérezte az illatát. Pontosan tudtam, mi következik. Beth odamegy a fiúhoz, megüti, és elveszi tőle a csokit.

    Az lett volna a legokosabb, ha elfutok. Nem ismertem a fiút, és csak egy nyamvadt csokiról volt szó. Talán, ha Beth és Kathy megszerzik, lenyugszanak, és békén hagynak.

    De az a fiú olyan picike volt! Legfeljebb hat- vagy hétéves. És annyira félt! Úgy szorította a csokit, mintha az élete múlna rajta.

    Nem hagyhattam, hogy ezt tegyék vele. Egyszerűen nem.

    – Hé, Beth! Kathy! – kiáltottam.

    Oké, mielőtt folytatom a sztorit, el kell mondanom valamit. Vannak ezek a szavak, amiket a felnőttek „csúnya szavaknak” vagy „káromkodásnak” neveznek. Nem használom őket nyakra-főre, és szinte soha nem szólok be senkinek. A gyerekek azt mondják: „A botok és kövek eltörhetik a csontjaimat, de a szavak nem árthatnak nekem.” Csakhogy ez nem igaz. A szavak nagyon is fájhatnak. Sok csúfnévvel illettek már, és igenis fájt. A torkomban éreztem a fájdalmat. A mellkasomban. A gyomromban. Ezért nem sértegetek másokat.

    Kizárólag vészhelyzet esetén.

    És ez most vészhelyzet volt. Szóval kénytelen voltam csúnya szavakat használni. Biztosan ti is ismertek néhány ütős káromkodást. A gyerekotthonban mi is jó párat felszedegettünk az évek során. Viszont nem szeretném, hogy bárki is tőlem tanuljon új trágárságokat. Ezért a történet következő részében zöldségnevekkel helyettesítem a káromkodásokat. Ti pedig gondolatban nyugodtan helyettesítsétek be őket a kedvenc szitokszavaitokkal.

    – Hé, Beth! Kathy! – kiáltottam. – Répák! Fehérrépák! Itt vagyok, kelbimbók! Hé, Beth! Olyan az arcod, mint egy retek, az orrod meg, mint egy brokkoli!

    Villámlott a szemük, látszott rajtuk, hogy forr bennük a düh. Ekkor bedobtam a legcsúnyább szót, amit ismertem.

    – Úgysem kaptok el, karfiolok!

    Na, ez megtette a hatását. A Nagyok azonnal megfeledkeztek a kisfiúról meg a csokijáról. Beth felbődült, és utánam rohant. Kathy szorosan a nyomában loholt. Tudtam, hogy most már biztosan nem fognak megfeledkezni rólam. Téglánként szedik szét az épületet, hogy megtaláljanak, és jól elverjenek.

    Megint futásnak eredtem.

    Az volt a tervem, hogy elszaladok a hátsó kijáratig, és kiszököm az udvarra. Onnan aztán jó messzire elmenekülhetek. Talán örökre. Minél többet gondolkodtam rajta, annál jobb ötletnek tűnt. Leszámítva persze, hogy soha többé nem láthatom Rhondát, de rajta kívül semmi sem volt a Szerető Gondoskodás Gyermekotthonban, ami hiányzott volna. Miközben erről ábrándoztam, egyre jobb kedvem lett, holott két gyilkos hajlamú lány üldözött.

    A hátsó kijárat azonban zárva volt, és a csodás menekülési tervem ott helyben romba dőlt.

    Szaladtam tovább, de a folyosó zsákutcába torkollott. Ami abban a pillanatban hűen tükrözte a helyzetemet, mert én magam is zsákutcába kerültem. Berohantam egy raktárhelyiségbe, és becsaptam magam mögött az ajtót. A raktárt törött ágyakkal, székekkel és asztalokkal zsúfolták tele. Mindet az ajtó elé toltam, hogy eltorlaszoljam a bejáratot.

    Megmozdult a kilincs. Az ajtó remegve feszült a bútorhalomnak.

    – Megölünk, Chloe! – üvöltötte Kathy a túloldalról.

    Nem volt hová mennem. És a torlasz sem tartott sokáig. Az ajtó hangos csikorgással nyílt ki.

    A szívem hangosan kalapált. Könnyek gyűltek a szemembe. És akkor olyat tettem, amit azóta is szégyellek. Enyhén szólva is undorító volt.

    Böfögni kezdtem.

    Volt egy fiú az otthonban, aki az egész ábécét el tudta böfögni, ami elég gusztustalan, de közben meg rohadt vicces. Mindig lenyűgözött, hogy a srác olyan sokáig bírja.

    Az én böfögésem azonban még az övén is túltett. Szinte végtelennek hatott, olyan volt, mint egy hosszú, morajló bugyborékolás. És igen, pontosan olyan undorító volt, mint amilyennek hangzik.

    És böfögés közben sűrű füstfelhő ömlött ki a számból. Az egész helyiséget betöltötte.

    Végül kivágódott az ajtó, és a torlasznak használt bútorok szanaszét dőltek, addigra azonban már az egész raktárban sűrű füst gomolygott. Semmit sem láttam. Beth és Kathy kiabálva, köhögve botladoztak. Engem kerestek. Nem moccantam, és amikor hallottam, hogy a két lány egyre beljebb tántorog, gyorsan az ajtóhoz rohantam, és kisurrantam rajta.

    Hátranéztem, és láttam, hogy a füst hömpölyögve ömlik ki a nyitott ajtón. Odabentről még mindig hangos köhögés és kiabálás hallatszott. Addig forgolódtam, míg végül egyenesen Mrs. Miller karjaiba rohantam.

    – Hát itt meg mi történt? – kiáltotta, a nyitott ajtót meg a füstfelhőket bámulva.

    Nem tudtam, mit válaszoljak. El akartam slisszolni, de Mrs. Miller elkapta a csuklómat.

    Kathy tántorgott ki a raktárhelyiségből. Az arca koromfoltos volt, a ruhája piszkos, a haja pedig teljesen összegubancolódott. Beth bukkant fel mögötte, hangosan köhögött meg harákolt, és ugyanolyan rossz állapotban volt, mint a barátnője.

    Mrs. Miller rájuk förmedt, próbálta kiszedni belőlük, mi történt. Ők pedig két köhögés között mindent rám akartak kenni: azt állították, hogy én okoztam a füstöt, hogy az belőlem jött.

    – Ne butáskodjatok! – torkolta le őket Mrs. Miller. – Ilyen nincs!

    – Igen, ennek semmi értelme – helyeseltem. – Szerintetek hogyan lennék képes ilyesmire?

    Ám ebben a pillanatban megint rám tört a csuklás. És sűrű füstfelhő tört elő az ajkaim közül.

  

  

    A NŐVÉR

    Amikor a Szerető Gondoskodás Gyermekotthonban egy gyerek rosszul érezte magát, fájt a foga, vagy köhögött, elküldték a nővérhez.

    Várjunk csak, ezt nem jól mondtam.

    A Nővérhez.

    Senki sem akart a Nővérhez kerülni. Kathy és Beth nagyjából semmitől sem féltek, de még ők is elsápadtak, ha a Nővérnél volt jelenésük.

    Kicsit több mint két éve éltem a Szerető Gondoskodás Gyermekotthonban, de valahogy sikerült elkerülnöm, hogy egyszer is a Nővérhez küldjenek. Kétszer voltam influenzás, de mindkét alkalommal addig bujkáltam, amíg meg nem gyógyultam, miközben Rhonda titokban langyos teával itatott. Mivel amúgy is rossz tapasztalataim voltak az orvosokkal – erre később még kitérek –, semmiképpen sem akartam találkozni a hírhedt nővérrel.

    Ms. Hecate Graves. Így hívták valójában. Ő volt a legmagasabb rangú alkalmazott az intézményben, egy csontsovány nő. A bőre krétafehér. A legenda szerint azért lett nővér, mert ez volt az egyetlen foglalkozás, ahol törvényesen szurkálhatta a gyerekeket mindenféle hegyes tárgyakkal. Mindig zárva tartotta a rendelő ajtaját, ami mögül folyton valami furcsa, kaparászó hang hallatszott. Ennek az volt az oka, hogy csak egyetlen tű volt az összes fecskendőhöz, és a nővér folyton azt reszelgette. Azt mondta, pénzkidobás lenne többet venni. A szóban forgó tűt huszonhét éve szerezte be, és még mindig tökéletes állapotban volt.

    Kiderült, hogy ha egy gyerek csuklik, és füst jön ki a száján, őt is a Nővérhez küldik.

    Így kerültem hozzá.

    Hecate polcai tömve voltak üvegekkel, kötszerekkel meg egy csomó olyan holmival, amiket orvosi rendelőkben látni. De akadtak ott más eszközök is, például egy nagy fűrész, lángvágó, vasfogó és olyan tárgyak, amelyeknek még a nevét sem ismertem. El sem tudtam képzelni, mire használhatja Hecate ezeket az eszközöket. Kivéve a fogót. Mindenki tudta, mire használja a fogót. Erről nem akarok beszélni. Komolyan.

    A szék, amiben ültem, nagy volt, és fából készült. Furán festett, mert mindkét karfájáról szíjak lógtak lefelé. Nem tudtam, mire valók, és reméltem, hogy nem is fogom megtudni.

    – Nos – mondta Hecate, felülről nézve le rám. A hangja úgy csikorgott, mint amikor valaki a körmeivel karistol végig egy iskolai táblát. – Mrs. Miller azt mondta, hogy csuklasz, és füst jön ki a szádon.

    Tagadni akartam, de épp akkor csuklottam egyet, és füst tört elő a számból. Ennyit arról az elméletről, hogy az ijedség elmulasztja a csuklást. Egyenesen rettegtem, de ez sem segített.

    – Ez nagyon furcsa – mondta Hecate homlokráncolva. – Még soha nem hallottam ilyesmiről.

    – Biztos valami vírus – vetettem fel. – Magától elmúlik.

    – Hm! – szipogott Hecate. Láthatóan nem nyűgözte le az orvosi szakvéleményem. – Mérjük meg a lázad!

    – Tényleg jobban vagyok. – Sietve felálltam a székről. – Nem szeretném tovább rabolni az idejét.

    – Ülj le! – förmedt rám Hecate.

    Visszaültem. Nem akartam, hogy megmérjék a lázamat. Csinálták már velem korábban is, és soha nem sült el jól.

    Hecate egy digitális lázmérőt emelt fel az asztalról, és a homlokomra irányította. Az eszköz pittyent egyet. Aztán élesen felvisított. Végül valami szomorú, pukkanásszerű hangot adott ki. Hecate megrázta, majd értetlenül meredt a kijelzőre.

    – Hm! Elromlott.

    A szekrényhez ment, elővett egy másik lázmérőt, és bekapcsolta. Ezt is a homlokomra irányította.

    Pitty! Bíp! Pukk!

    – Hát ez meg mi? – morogta Hecate, idegesen rázva a lázmérőt.

    Szólhattam volna, hogy mindig ez van. Mint már említettem, rossz tapasztalataim vannak az orvosokkal. Soha nem tudták megmérni a lázamat. Amikor a fülemet vizsgálták, mindig azt mondták, hogy a hallójáratom nem olyan, mint amilyennek lennie kellene. Ha arra kértek, mondjam azt, hogy „ááá”, és lenyomták a nyelvem, mindig kettéharaptam a spatulát. Nem igazán jöttem ki az orvosokkal.

    – Ez a sok modern vacak! – dünnyögte Hecate. – Próbáljuk meg egy hagyományos lázmérővel!

    Matatni kezdett az egyik szekrényben, majd elővett egy üveg lázmérőt. A kezembe nyomta.

    – Tedd a nyelved alá!

    Nem lelkesedtem az ötletért, de Hecate olyan pillantást vetett rám, hogy szó nélkül engedelmeskedtem.

    – Most várunk – mondta. – Nagyjából három perc kell, hogy…

    A lázmérő felrobbant. Üvegszilánkok repültek szanaszét. Gyorsan kiköptem a számban maradt csonkot.

    – Ilyet még életemben nem láttam! – kiáltotta Hecate, és döbbenten meredt rám.

    Megint csuklottam egyet, mire még több füst töltötte be a levegőt. Hecate fejcsóválva lépett a polchoz, ami dugig volt orvosi könyvekkel, és levett egyet. Felcsapta, majd türelmetlenül lapozgatni kezdte.

    – Füst és csuklás… – motyogta. – Füst és csuklás. Nyilván nem influenza. Vagy torokgyulladás. Valami ritkább? Talán lepra?

    – Nem vagyok leprás!

    – Csend legyen, kislány, hadd gondolkozzak! Nem… azt hiszem, mégsem lepra. És nem is veszettség. Hm! Van ez a sétálóhulla-szindróma…

    – Tényleg semmi bajom.

    – Kértem, hogy maradj csendben! – Hecate becsapta a könyvet, és kézbe vett egy másikat. – Fekete pestis… Nem. Ööö, zöld láz… Ezek a könyvek teljesen használhatatlanok! Nézzük meg, mit mond az internet!

    – Az internet? – kérdeztem elhűlve. – Az internet alapján akar diagnosztizálni?

    – Nincs abban semmi – csattant fel Hecate, miközben csontos ujjaival pötyögni kezdett a billentyűzeten. – Az internet a világ legnagyobb tudásbázisa. Nem egy hasznos gyógymódot találtam már rajta. Tudtad, hogy a nyers fokhagyma megállítja a kopaszodást?

    – Ez tutira nem igaz.

    – Hát, az internet szerint az. Meghazudtolod az internetet? – szegte előre az állát Hecate. – Füst és csuklás… Szépen beírjuk…

    Ekkor felfigyeltem valamire. Egy dosszié hevert az asztalon. Egy bézs színű dosszié, rajta a nevemmel: Chloe Maddox.

    Az én aktám volt. Az, amit a gyerekotthon vezetett rólam. Itt mindenkinek volt aktája. Ebben gyűjtötték a feljegyzéseket az egészségügyi állapotunkról, a Szerető Gondoskodás Gyermekotthonban töltött éveinkről… és az azelőtti életünkről.

    Nem bírtam levenni róla a szemem.

    Összesen öt évet töltöttem az anyukámmal. A nagy részére nem is emlékszem. Senki sem emlékszik a csecsemőkorára. A legtöbb gyereknél ez valószínűleg nem okoz gondot. Ők még sokévnyi emléket őriznek a szüleikről. De az olyanoknak, mint én, akinek a szülei nagyon korán meghaltak, a kisbabakor feledésbe merülése szörnyű veszteség. Az ölelésből, ringatásból, puszikból és szeretetből álló évek egyszerűen eltűnnek.

    Csak egy kicsit emlékeztem az anyukámra, és azok az emlékek is homályosak voltak. Emlékeztem hosszú, vörös hajára, ami pont olyan volt, mint az enyém. Emlékeztem, hogyan dúdolgatott. Emlékeztem egy édes illatra, amit azóta sem éreztem soha.

    Arra is emlékeztem, amikor azt mondta, el kell hagynunk az otthonunkat, mert hosszú útra indulunk. Láttam rajta, hogy fél, de nem tudtam, mitől. Az éjszaka közepén beültetett a kocsiba, és elindult. Én elaludtam.

    Aztán felébresztett. Átkísért egy üvegajtón, és bemutatott egy nőnek, aki sajtszagú volt. Azt mondta, hogy egy ideig ez a nő fog vigyázni rám. Neki el kell mennie, de néhány nap múlva visszajön. Sírva fakadtam. Anya megölelt, és a kezembe adta a nyakláncát. Azt mondta, szeret. Aztán elment.

    És soha többé nem jött vissza.

    A nő egy gyerekotthon vezetője volt. Azt az intézményt Vidám Bohóc Gyermekotthonnak hívták. Ott minden gyerek kicsi volt, mint én. Néhány héttel azután, hogy odakerültem, az igazgatónő bevitt az irodájába. Azt mondta, baleset történt, és az anyukám már nincs többé. Nem értettem, mit akar ezzel. Adott egy nyalókát, és azt mondta, sírjak csak nyugodtan. De nem sírtam. Még akkor is meg voltam győződve róla, hogy anya visszajön értem. Hiszen megígérte.

    De – mint már említettem – nem jött.

    Három évig laktam abban a gyerekotthonban. Aztán áthelyeztek egy másikba, amit Ragyogó Csillag Gyermekotthonnak hívtak. Az már nem volt olyan jó, mint a Vidám Bohóc. Két év után onnan is áthelyeztek, a Szerető Gondoskodás Gyermekotthonba. Az volt a legrosszabb hely a három közül.

    Sosem kaptam választ a kérdéseimre. Mi történt az anyukámmal? Miért adott be egyáltalán gyerekotthonba? Ki az apám? Ezek a kérdések mindig kényelmetlenül érintették a felnőtteket, vagy éppen feldühítették őket, ezért egy idő után felhagytam a kérdezősködéssel.

    Most pedig ott volt előttem egy dosszié, rajta a nevemmel, és láttam, hogy egy vastag papírköteg lapul benne. Tudnom kellett, mit tartalmaz. De előbb meg kellett szabadulnom Hecate Graves nővértől.

    – Ha nem tudom, mi a bajod, nem foglak tudni kezelni – mondta, miközben felém fordult a forgószékével, hogy alaposabban is szemügyre vegyen.

    Elgondolkodva dobolt az ajkán hosszú mutatóujjával, és úgy méregetett, mintha valami különös rovar lennék.

    – Talán nincs is szükségem kezelésre – vetettem fel, miközben minden erőmmel azon voltam, hogy ne nézzek az asztalon heverő dossziéra.

    Hecate felsóhajtott.

    – Nos, megpróbálkozhatnék különféle kezelésekkel, csak úgy próba szerencse alapon. Például… elektrosokk-terápiával. Kezdetnek jó lenne. Esetleg akupunktúrával, bár ahhoz extra nagy tűkre lenne szükségem. És szerintem egy lobotómiát is megérne a dolog. Az rengeteg problémát megold.

    Ahogy egymás után sorolta a kezeléseket, egyre lelkesebbnek tűnt. Amikor a lobotómiához ért, szinte tapsikolt örömében.

    Látnom kellett, mi van abban a dossziéban, de arról is gondoskodnom kellett, hogy egyik rémisztő kezelésen se kelljen átesnem.

    – Ez azért elég drága lenne – jegyeztem meg.

    Hecate élesen szívta be a levegőt.

    Emlékeztek a nagyon csúnya szavakra, amiket az előbb említettem? Nos, van egy szó, amitől a Szerető Gondoskodás Gyermekotthon összes dolgozója betegesen irtózott. A D betűs szó. Drága.

    A Szerető Gondoskodás Gyermekotthon minden bent lakó gyerek után fejpénzt kapott. Ezt a pénzt elvileg a gondozásunkra kellett volna fordítani. De ha kevesebbet költöttek ránk, a maradékot másra fordíthatták: például Mrs. Miller szép új tévéjére, a nővér vadonatúj fogójára vagy az igazgató luxusautójára. Így hát a legfőbb szabály az volt, hogy kerülni kell mindent, ami drága.

    – Igazán hálás vagyok, hogy ennyi mindent megtenne értem – mondtam. – De előbb talán egyeztessen az igazgatóval. Csak a biztonság kedvéért.

    Hecate összepréselte az ajkát.

    – Azt hiszem, igazad van. Túlságosan vajszívű vagyok. Megyek, kérek engedélyt az igazgatótól. Elvégre az egészséged mindennél fontosabb.

    – Aha – bólogattam lelkesen.

    – Ne nyúlj semmihez! – reccsent rám Hecate, és minden egyes szónál megrázta csontos mutatóujját.

    Aztán kilépett a rendelőből. Halk kattanást hallottam. A nővér rám zárta az ajtót.

    Mohón vetettem magam a dossziéra, és kinyitottam. Az első néhány oldal gyöngybetűkkel kitöltött nyomtatványokból állt. Átfutottam őket, és rájöttem, hogy ezek azok az űrlapok, amelyeket az igazgató töltött ki, hogy megkapja utánam a havi támogatást. Továbblapoztam. Találtam más, megsárgult papírokat is a korábbi gyerekotthonokból. És végül egy oldalt, aminek a tetején ez állt: Chloe Maddox – 305498 sz. ügyirat.

    A lapot sűrű sorok szabdalták, és mind rólam szóltak.

    És mindegyiket vastag fekete filccel húzták át.

    Valaki végigment az aktámon, és kitörölte a múltamat.

    Lapoztam egyet. A következő oldalon még több fekete csíkot láttam. Aztán jött a harmadik oldal. A negyedik. Az ötödik.

    Rengeteg oldal volt ott, mind rólam szólt, és mind teljesen ki volt satírozva.

    Valaki – valamilyen rejtélyes okból – egy csomó mindent feljegyzett rólam. Aztán egy másik valaki – ugyanilyen rejtélyes okból – szükségét érezte, hogy az egészet eltüntesse.

    Tizenkét oldal. Mind feketével áthúzva. Majdnem sírva fakadtam elkeseredésemben. De aztán észrevettem, hogy az utolsó két oldal összeragadt. Óvatosan szétválasztottam őket.

    Aki mindent kisatírozott, valószínűleg nem vette észre, hogy ez a két oldal összetapadt. Így az utolsót már nem húzogatta át. Alig néhány sor állt rajta, kerekded, finom kézírással.

    …Beszélnem kell Chloe Maddox legközelebbi hozzátartozójával. Lehet, hogy az illető végül mégis úgy dönt, hogy örökbe fogadja a kislányt. A Vidám Bohóc Gyermekotthon nincs felkészülve egy olyan gyermek ellátására, mint Chloe. Mi kizárólag emberekkel foglalkozunk, és még abban sem vagyok biztos, jogilag egyáltalán megengedett-e, hogy kivételt tegyünk. Egyeztetek az ügyvédünkkel. Addig is Chloe nálunk marad. Csak néhány napig, amíg tisztázzuk az ügyet.

    És ennyi.

    Meredten bámultam a papírlapot, újra meg újra elolvastam a sorokat, próbáltam értelmet találni bennük. Úgy írtak rólam, mintha nem is… ember lennék. Pedig az voltam. Természetesen. Mi más lehettem volna? Ez biztos csak valami furcsa elírás vagy egy idegen kifejezés, amit nem ismerek, nyugtatgattam magam. Ettől eltekintve viszont úgy tűnt, hogy van egy rokonom. Van családom. Valahol. Valaki, akivel rokoni kapcsolatban állok, és aki akár örökbe is fogadhatna.

    Valami a lapra csöppent. Egy vízcsepp. Nem. Egy könnycsepp volt. Sírtam.

    Tovább akartam lapozni, de ez volt az utolsó oldal. Már majdnem becsuktam a dossziét, amikor észrevettem, hogy a hátulján van egy apró nyílás, olyan, mint egy kicsike zseb. Belekukkantottam, és láttam, hogy van benne valami. Egy fénykép. Kivettem, és jó alaposan szemügyre vettem.

    Egy nőt és egy kislányt ábrázolt. Mind a ketten mosolyogva néztek a kamerába. Mind a kettőjüknek vörös haja volt.

    A nő az anyukám volt, Ellie Maddox. A kislány pedig feltehetően én.

    Kattanás hallatszott a hátam mögül. Sietve a zsebembe csúsztattam a fényképet, és még épp időben csuktam össze a mappát. Amikor kinyílt az ajtó, és Hecate belépett a szobába, én már az ujjaimat tördelve ültem a székemen, és ártatlan képpel bámultam a plafont.

    – Nos. – Hecate elégedetlenül szipogott. – Sajnálattal közlöm, hogy a költségvetésünk nem teszi lehetővé sem a lobotómiát, sem az akupunktúrát, de még az elektrosokk-terápiát sem. Felettébb kiábrándító! És továbbra sem tudom, mi bajod. Azt hiszem, vérvizsgálatot kell végeznünk. Talán a csontvelődet is meg kellene nézetni. Nem nyugszom, amíg ki nem derítem, mi okozza ezt a füstölgő csuklást.

    – Azt hiszem, én tudom – feleltem.

    Hecate karba fonta a kezét.

    – Igazán?

    – Sajnálom, már rég el kellett volna mondanom. Én, ööö… lenyeltem pár szál cigit.

    Ott helyben találtam ki az egészet, Kathy korábbi feltételezéséből merítve ihletet.

    – Micsoda?!

    – Találtam egy doboz cigit. Azt hittem, cukorka. Úgyhogy megettem.

    Mélyen Hecate szemébe néztem, és igyekeztem bűnbánó képet vágni.

    – Te… megettél… egy egész doboz cigarettát?

    – Hat szálat – feleltem homlokráncolva. – De nem ízlett.

    – Hát persze hogy nem, te ostoba! A cigaretta nem ennivaló. – Hecate elképedve rázta meg a fejét. – Nos, azt hiszem, ez mindent megmagyaráz. A cigaretta füstöt termel. Valami vegyület meggyújthatta a szálakat a gyomrodban, onnan származott a füst.

    – Ez logikusan hangzik – helyeseltem lelkesen. – A jó hír az, hogy közben elmúlt a csuklásom, és most, hogy már tudjuk, mi történt, semmit sem kell tennünk. Megígérem, hogy soha többé nem eszem cigarettát.

    Felálltam a székről.

    – Csak ne olyan gyorsan!

    Megtorpantam. A szívem hevesen vert. Hecate természetesen átlátott a hazugságomon. Naná, hiszen annyira gyerekes volt!

    – A cigarettaevés komoly egészségügyi károsodásokat okozhat. Meg kell előznünk a bajt. – Hecate kihúzott egy asztalfiókot, és elővette az egyetlen, hosszú tűjét. Rám vigyorgott, és úgy villogtatta a fogait, mint egy veszett farkas. – De egy jó nagy adag vitamininjekció majd helyre tesz.

